Polisie soek 3 wat skoolmeisie verkrag | Netwerk24
Deur André Damons 08 Februarie 2017 11:17
Die polisie in Qholaqhwe, Qwaqwa, is op soek na drie mans wat ’n skoolmeisie ure lank aangehou en om die beurt verkrag het.
Die verkragters het die 16-jarige meisie van 4 tot 5 Februarie vanjaar in ’n plakkershut aangehou en beurte gemaak om haar te verkrag.
Sers. Mmako Mophiring, polisiewoordvoerder, sê die meisie was Saterdagaand omstreeks 19:00 op pad na ’n winkel toe die drie mans haar voorgekeer en in ’n sinkhuis ingedwing het.
Hulle het die meisie tot die volgende oggend aangehou en haar laat gaan nadat hulle haar verskeie kere verkrag het.
Mophiring sê klagte van verkragting word ondersoek, maar niemand is nog in hegtenis geneem nie.
* In ’n ander voorval in Qwaqwa is die polisie op soek na die familie van ’n man wat Maandagaand met ’n mes in Khabisi, Qwaqwa, doodgesteek is.
Volgens Mophiring het twee mans omstreeks 21:00 in die straat baklei toe een van die mans ’n mes uithaal en die ander een daarmee steek. Die man het op die toneel aan sy steekwond beswyk en die moordenaar het weggehardloop.
Mophiring sê die motief vir die moord is steeds onbekend en die polisie is nog op soek na die moordenaar.
Enigeen met inligting oor die voorval word gevra om hul naaste polisiekantoor te bel of die Makwane-polisiekantoor by 058 713 4454.
Pastoor verkrag glo siek tiener
Tiener tuis verkrag